bietere
Store norske leksikon,Biologi,Dyreriket,Ryggstrengdyr,Virveldyr,Fugler,Råkefugler,Bieterfamilien
Bietere er en familie av fugler i ordenen råkefugler. Omfatter 28 arter som hekker i Afrika og Asia, foruten én art i Europa, med navnet bieter (Merops apiaster).
Beskrivelse De fleste artene er på størrelse med en trost, men noen er mindre. De har langt, buet nebb, lange vinger og lang hale. Halen har ofte forlengete midtre fjær. Fjærdrakten er oftest meget fargerik. Kjønnene er like. Levevis Lever hovedsakelig av bier, veps og andre insekter, derav navnet. Alle artene graver reirganger i grustak, jordvoller eller elvebredder. I enden av reirgangen, som kan være 1–3 m lang plasseres et ovalt reirkammer. Inndeling Familien er inndelt i 3 slekter, hvorav Merops omfatter 25 arter.